Ritratt Piero Nigro, Unsplash  Diversi pajjiż Ewropej resqin lejn lockdown għal żmien il-Milied f'tentattiv tagħhom li jwaqqfu din l-imxija l-ġdida tal-varjant Omicron. Il-Gvern Olandiż beda lockdown strett għall-perjodu tal-Milied fejn ħwienet mhux essenzjali, bars, gyms, hairdressers u venues pubbliċi oħra se jibqgħu magħluqin sal-14 ta' Jannar. Ġew imposti ukoll restrizzjonijiet fuq ir-residenzi privati fejn issa huma biss permessi żewġ mistiednin f'kull dar. Il-Germanja qed timponi kwarantina fuq kull min jidħol fil-pajjiż mir-Renju Unit waqt li Franza għalqet l-arjuporti tagħha għal titjiriet mir-Renju Unit. Fl-Ingilterra, is-segretarju tas-Saħħa Sajid Javid stqarr li hemm bżonn miżuri ristrettivi oħra fil-ġranet li ġejjin biex ma jiżdiedux il-pazjenti fl-isptarijiet Ingliżi minħabba l-varjant Omicron. L-Italja ukoll qed tara żieda enormi ta' każijiet tal-varjant Omicron u għalhekk qed timponi restrizzjoniiet fuq l-ivvjaġġar lejn l-Ingilterra.